Plaasaanval-verdagte in hospitaal gevindArgieffoto: Reint Dykema Kapt. Johan Rheeder, woordvoerder van die polisie, het gesê die verdagte word daarvan verdink dat hy betrokke was by die aanval Vrydag op Kobus du Toit (74) en sy 72-jarige vrou op hul plaas Brakkenfontein. Die aanvallers het Du Toit in die huis ingeneem waar hulle sy vrou vasgemaak het. Voor hulle hom ook kon vasmaak, het hy ŉ vuurwapen wat hy aan sy lyf gedra het, uitgehaal en op die verdagtes geskiet. Hy het later gesê hy vermoed hy het een van die aanvallers gewond, maar dit was nie onmiddellik duidelik of dit wel die geval was nie. Een van die aanvallers het deur ŉ venster gespring en homself erg gesny. Hy is op die toneel dood. Volgens Rheeder is daar ná “puik” speurwerk deur kapt. Fanus de Bruin en sy span vasgestel dat ŉ man behandeling by ŉ Baaise hospitaal versoek het. Daar is ná verdere ondersoek bepaal dat die man ŉ verdagte in die saak is. Die verdagte het behandeling vir ŉ skouerwond gesoek en het aan die polisie gesê hy is met ŉ skroewedraaier aangeval. Volgens Rheeder is daar egter genoeg bewyse om die verdagte aan die plaasaanval te verbind. Rheeder het gesê Du Toit is intussen reeds uit die hospitaal ontslaan. Die soektog na die ander twee verdagtes gaan intussen onverpoos voort.